ראש ממשלת ישראל, בנימין נתניהו, מהנאשמים בפרשה.
**תיק 1000** (מכונה גם: **פרשת המתנות**) הוא חקירה פלילית שעניינה במערכת היחסים בין ראש ממשלת ישראל, בנימין נתניהו ובין אנשי העסקים ג'יימס פאקר וארנון מילצ'ן. החקירה נוהלה על ידי היחידה הארצית לחקירות הונאה במשטרת ישראל ועסקה בבדיקת החשד שנתניהו קיבל מתנות ונתן תמורה עבורן.

החקירה נפתחה רשמית בדצמבר 2016 ובמהלכה נתניהו נחקר באזהרה בפרשה מספר פעמים. על פי טענת התביעה, בכתב האישום שהוגש על ידה, משנת 2011 ועד לשנת 2016, קיבלו נתניהו ובני ביתו טובות הנאה משני אנשי העסקים בסכומים של כשבע מאות אלף ש"ח.

|  |
| --- |
| ציר זמן פרשות 1000, 2000 ו-4000 |
|  |

בנובמבר 2019 החליט היועץ המשפטי לממשלה, אביחי מנדלבליט, להגיש נגד נתניהו כתב אישום בגין עבירה של מרמה והפרת אמונים, בכפוף לקיום שימוע. משפטו של נתניהו החל ב-24 במאי 2020. על פי כתב האישום, בתמורה לטובות ההנאה ביצע נתניהו פעולות בענייניו של מילצ'ן תוך ניגוד עניינים בין מחויבותו האישית למילצ'ן לבין מחויבותו לציבור.

פרסומים אודות הפרשה
-------------------

### ארנון מילצ'ן

על פי כתב האישום מאז 1999 התקיימה בין בנימין נתניהו לארנון מילצ'ן מערכת קשרי הון-שלטון. על פי החשד, בשנת 2013 פעל נתניהו לקדם את הארכת הפטור ממס לתושב חוזר, מהלך שהייתה בו תועלת כלכלית עבור מילצ'ן. על פי החשד, הוא פנה בעניין לאנשי משרד האוצר. אלה התנגדו למהלך בנימוק שההטבה איננה עולה בקנה אחד עם האינטרס הלאומי, והפטור לא הוארך.

על פי החשד, בשנים 2013–2014 פעל נתניהו מול גורמי ממשל אמריקנים על מנת שתינתן למילצ'ן ויזה לארצות הברית. עוד על פי החשד, בשנת 2015 פעל נתניהו בעצמו והנחה את מנכ"ל משרד התקשורת, שלמה פילבר, לסייע למילצ'ן בעניינים הנוגעים לרגולציה, בקשר לעסקת מיזוג בין חברות התקשורת "רשת" ו"קשת", על מנת שהשקעה שאותה בחן מילצ'ן תהיה כדאית עבורו.

בינואר 2017 מסר מילצ'ן עדות במסגרת החקירה. לפי "חברת החדשות", אחת הראיות שבידי החוקרים היא חשבון בבעלותו של מילצ'ן עם פירוט רכישת משקאות חריפים בחנות "חינאוי ג'ורג'" בהרצליה בשנים 2012−2010, בסך 57 אלף שקל. לפי החשדות המשקאות והמתנות הועברו לבני משפחת נתניהו. נטען גם כי ראש הממשלה קיבל סיגרים במשך 8 שנים, ששוויים הצטבר לכדי מאות אלפי שקלים. במרץ 2017 פורסם כי נתניהו אמר בחקירה שאינו יכול לעשן סיגרים ברוב חודשי השנה בשל בעיה רפואית, ושרופאו האישי אישר את טענתו.

רעיית ראש הממשלה, שרה נתניהו עומתה עם החשדות ולפי פרסומים אמרה בחקירה שלה ולבעלה מערכת יחסים קרובה עם מילצ'ן, ושגם הם העניקו מצדם למילצ'ן מתנות. גם יאיר נתניהו העיד במסגרת הפרשה.

על פי פרסום בחדשות "ערוץ 2", אמר מילצ'ן בחקירה כי הוא העביר במשך תקופה ארוכה לבני הזוג נתניהו מתנות בשווי מאות אלפי שקלים, על פי דרישתם. הוא הוסיף ואמר שהמתנות ניתנו כחלק ממערכת יחסים חברית והוא לא ציפה לקבל דבר בתמורה. מאוחר יותר, בספטמבר 2017, נחקר מילצ'ן לראשונה באזהרה, בחשד למתן שוחד לנתניהו.

ב-2017 טען העיתונאי גידי וייץ ב"הארץ", כי בשנת 2015, בעת שהיה שר התקשורת, נתניהו ניסה לקדם מהלך שאמור היה להוביל לכך שמילצ'ן ירכוש את רשת (יחד עם איש העסקים אודי אנג'ל) ובהמשך ליצור מיזוג עם קשת ובכך להשיג שליטה על ערוץ 2. לפי וייץ מהלך זה היה אמור לשרת את נתניהו מבחינה פוליטית ואת מילצ'ן מבחינה כלכלית. לפי וייץ התקיימו מספר פגישות בין נתניהו, מילצ'ן וכן מנכ"ל משרד התקשורת שלמה פילבד. לפי הטענה מילצ'ן נזקק לשר התקשורת ולמנכ"ל המשרד מכיוון שמיזוג הזכייניות היה צפוי לחייב שינויים רגולטוריים. התוכנית נגנזה לבסוף, בשל התנגדותו של מוזי ורטהיים. מילצ'ן ונתניהו הכחישו את הדברים.

### אנשי עסקים נוספים

בשנת 2013 הכיר מילצ'ן לנתניהו את המיליארדר ג'יימס פאקר. ב"ערוץ 10" פורסם כי נתניהו נהג להשתמש בביתו של פאקר בקיסריה לפגישות, וכי בנו, יאיר נתניהו, התארח בבתיו של פאקר בתל אביב וביתו שמחוץ לישראל. עוד נטען כי פאקר העניק כרטיסים להופעה של מי שהייתה בת זוגו, מריה קארי, למשפחת נתניהו ולמי שהיה אז ראש המטה לביטחון לאומי, יוסי כהן. עוד פורסם ב"ערוץ 10" כי במסגרת הפרשה נחקר גם חשד שפאקר סיפק לנתניהו ורעייתו ארוחות והטבות נוספות בשווי עשרות אלפי שקלים. בנובמבר 2017 גבתה משטרת ישראל עדות מפאקר במלבורן, בשיתוף עם המשטרה האוסטרלית. המשטרה גבתה בפרשה גם עדויות של אנשי העסקים פויו זבלודוביץ' וספנסר פרטרידג'.

באוגוסט 2017 נחקר בפרשה לן בלווטניק בלונדון. בחדשות "ערוץ 2" דווח כי בלווטניק העיד שרכישת "ערוץ 10" נעשתה לבקשת נתניהו, אשר הועברה באמצעות ראש הסגל של בנימין נתניהו, ארי הרו. בידיעה הוזכר חשד שלפיו ההצעה של בלווטניק, אשר הציע מחיר כפול מזה של אילן שילוח, אפשרה העברת סכומי כסף לבעלי המניות, בהם ארנון מילצ'ן. באותו חודש חתם ארי הרו על הסכם עד מדינה, שבמסגרתו הוא אמור להעיד ולספק ראיות בפרשה זו ובתיק 2000.

לפרשה נקשר גם שמו של המיליארדר ההודי ראטאן טאטא (אנ'), ראש "קבוצת טאטא", בעניין אזור סחר חופשי בגבול ישראל-ירדן. החשד שעלה הוא שאם הפרויקט היה מתממש, מילצ'ן היה מרוויח סכומי עתק. עורך הדין המקורב לנתניהו דן אבי-יצחק הכחיש כי נתניהו היה מודע לכך שמילצ'ן קשור למיזם.

העמדה לדין
----------

ב-13 בפברואר 2018 סיכמה המשטרה את החקירה בעמדה שנמצאה תשתית ראייתית להעמדה לדין של נתניהו בעבירות של קבלת שוחד וכן מרמה והפרת אמונים ושל מילצ'ן בעבירה של מתן שוחד. לדברי המשטרה קיבל נתניהו סיגרים, שמפניות ותכשיטים בשווי כולל של כמיליון ש"ח ממילצ'ן ומג'יימס פאקר, ובתמורה פעל למתן הטבות שונות למילצ'ן. גם פרקליט המדינה שי ניצן והפרקליטה המלווה ליאת בן ארי המליצו להעמיד את בנימין נתניהו לדין, בכפוף לשימוע, בגין עבירה של קבלת שוחד בתיק.

ב-21 בנובמבר 2019 הודיע מנדלבליט כי החליט להגיש כתב אישום נגד נתניהו בעבירה של מרמה והפרת אמונים בתיק זה (וגם בתיקים 2000 ו-4000). ב-28 בינואר 2020, לאחר שנתניהו משך מהכנסת את בקשתו לחסינות, הגיש היועץ המשפטי לממשלה את כתב האישום בשלושת התיקים לבית המשפט המחוזי בירושלים. משפטו של נתניהו החל ב-24 במאי 2020. נתניהו נחשד שפעל לטובת מילצ'ן בשלושה תחומים: מול גורמי הממשל בארצות הברית על מנת שיתנו למילצ'ן ויזה; מול שר האוצר להאריך את פטור המס הניתן לתושבים חוזרים; ותוך הפעלת מנכ"ל משרדו, לסייע למילצ'ן בענייני רגולציה הנוגעים למיזוג החברות "רשת" ו"קשת".

במהלך המשפט, התקבלה בקשת התביעה לצרף עדים נוספים לכתב האישום. ביולי 2022 ניתנה בבית המשפט עדותה של העוזרת האישית של מילצ'ן, הדס קליין.קליין סיפקה פרטים רבים על היקף המתנות שהועברו לבני הזוג נתניהו, וציינה שנתניהו היה מודע להעברת המתנות, כולל השמפניות שהועברו לרעייתו.

תגובות נתניהו והליכוד
---------------------

על החשדות כלפיו אמר בנימין נתניהו כמה פעמים: "לא יהיה כלום, כי אין כלום". במהלך החקירות העלו חברי כנסת מטעם "הליכוד" הצעות חוק הנוגעות לחקירות משטרה. בין ההצעות היו הצעה, שנודעה בשם "החוק הצרפתי", לאסור חקירה של ראש ממשלה מכהן בעבירות קלות, והצעה, שנודעה בשם "חוק ההמלצות", שלפיה תוצאות חקירת משטרה יועברו לפרקליטות המדינה ללא שהמשטרה תציין עמדתה בעניין הגשת כתב אישום.

לאחר הגשת מסקנות המשטרה בפברואר 2018 הכחיש נתניהו שפעל לטובת מילצ'ן. הוא ציין כי פעל במקרים רבים נגד האינטרסים הכלכליים של מילצ'ן, כגון כאשר פעל לסגירת "ערוץ 10" שנמצא בבעלותו ופעל כשר האוצר למען שבירת המונופול של מילצ'ן בתחום חלקי החילוף. בנוסף אמר כי החוק המיטיב עם תושבים חוזרים הועבר על ידי ממשלת אולמרט וקודם על ידי יאיר לפיד, חברו של מילצ'ן. לגבי הטענות כי פעל להחזיר למילצ'ן את הוויזה שנשללה ממנו, אמר כי הוויזה נשללה משום שפורסם בתקשורת שפעל למען מדינת ישראל, וחובתו של ראש ממשלת ישראל לפעול למען אנשים שנפגעו בנסיבות אלו, כפי שפעל למען אחרים. בנוסף ערער נתניהו על הלגיטימיות והאובייקטיביות של החקירה משום שלדבריו "אי אפשר להשתחרר מהרושם שהן הושפעו מתחושות חסרות בסיס של גורמי חקירה שמאמינים שאני פעלתי נגדם".

קישורים חיצוניים
----------------

* כתב אישום: מדינת ישראל נגד בנימין נתניהו, שאול אלוביץ', איריס אלוביץ' וארנון מוזס, באתר פרקליטות המדינה, ‏21 בנובמבר 2019
* גלעד מורג, יאיר נתניהו וגם יוסי כהן: הדיון בתיק 1000 על מלון הדירות שבו גר פאקר, באתר ynet, 5 בפברואר 2024

הערות שוליים
------------

1. ↑  נתניהו נחקר שלוש שעות בחשד לקבלת טובות הנאה מאנשי עסקים, באתר ynet, 3 בינואר 2017
2. ↑  משרד המשפטים, כתב האישום נגד בנימין נתניהו, נספחים ב' וג'
3. ↑  עו&;ד איילון בירנבוים, ‏מרמה והפרת אמונים: קווים לדמותו של סעיף החוק הבעייתי, באתר מעריב אונליין, 29 ביולי 2020
4. 1 2  טובה צימוקי, גלעד מורג ואליסף קוסמן, 63 עמודים ומאות סעיפים: האישום המלא נגד נתניהו, באתר ynet, 22 בנובמבר 2019
5. 1 2  אלון חכמון, מתן וסרמן, אריק בנדר, ‏משפטו של נתניהו נפתח; הדיון הבא ייערך ב-19 ביולי ללא רה"מ, באתר מעריב אונליין, 24 במאי 2020
6. 1 2  סיום חקירות "תיק 1000" ו"תיק 2000", באתר הממשלה, 13 בפברואר 2018
7. ↑  מקלט המס של ארנון מילצ'ן, באתר גלובס, 13 באוקטובר 2009;  
אתר למנויים בלבד איתן אבריאל, היד הנעלמה שדואגת להעניק מדי שנה מתנה גדולה ויקרה לארנון מילצ'ן, באתר TheMarker‏, 25 בפברואר 2017
8. ↑  פרסום ראשון: נתניהו שוחח עם קרי בעבר והסדיר את הוויזה של מילצ'ן, באתר נענע10, 6 בינואר 2017
9. ↑  דניאל דולב‏, תיק 1000: נתניהו יואשם בהפרת אמונים ומרמה על המתנות שקיבל, באתר וואלה!‏, 21 בנובמבר 2019
10. ↑  "מילצ'ן העיד: הזוג נתניהו הוא שדרש את טובות ההנאה", באתר וואלה!‏, 20 בינואר 2017
11. ↑  דיווח: ארנון מילצ@@@ן קנה לשרה נתניהו תכשיטים בשווי עשרות אלפי שקלים, באתר מעריב אונליין, 20 בינואר 2017
12. ↑  אמנון אברמוביץ', ‏החשד: קבלת סיגרים יקרים ממילצ'ן, באתר ‏מאקו‏, 5 בינואר 2017
13. ↑  וואלה!, ‏שרה נתניהו מסרה עדות בתיק 1000; ח"כ כבל העיד בתיק מוזס, באתר גלובס, 12 בינואר 2017
14. ↑  פרקליטה של שרה נתניהו: "החוקרים נהגו בשרה בבריונות", באתר רשת, 15 בינואר 2017
15. ↑  משה נוסבאום, ‏תיק 1000: יאיר נתניהו נשאל על המתנות שקיבל, באתר ‏מאקו‏, 18 בינואר 2017
16. ↑  דנה ויס משה נוסבאום, ‏גרסת מילצ'ן: מתנות עברו "במתכונת ייחודית" לבני הזוג נתניהו, באתר ‏מאקו‏, 27 בינואר 2017
17. ↑  אביעד גליקמן, ראש ממשלה בחקירה: ארנון מילצ'ן נחקר באזהרה בחשד לשוחד, באתר nana10‏, 6 בספטמבר 2017(הקישור אינו פעיל, 24 ביוני 2020)
18. ↑  אתר למנויים בלבד גידי וייץ, נתניהו ניסה לסייע למילצ'ן לרכוש חלק מערוץ 2 - בזמן שקיבל ממנו טובות הנאה, באתר הארץ, 20 בספטמבר 2017
19. ↑  שירות כלכליסט, דיווח באוסטרליה: הרשויות בודקות את המתנות מהמיליארדר ג'יימס פאקר ליאיר נתניהו, באתר כלכליסט, 11 בינואר 2017
20. ↑  גלי גינת‏, חשיפה: הקשר הסודי בין ראש המוסד לחשוד המרכזי ב"תיק 1000", באתר וואלה!‏, 18 בינואר 2017
21. ↑  חיים איסרוביץ, ‏המשטרה באוסטרליה: עוקבים אחר חקירת פאקר בישראל, באתר מעריב אונליין, 11 בינואר 2017
22. ↑  אמנון אברמוביץ', ‏עוד מיליארדר העיד על מתנות לרה"מ, באתר ‏מאקו‏, 8 באפריל 2017
23. ↑  גידי וייץ, המשטרה חושדת שנתניהו קיבל טובות הנאה מאיש עסקים נוסף, באתר הארץ, 28 באפריל 2017
24. ↑  משה נוסבאום, ‏"החשד לקבלת שוחד מצד רה"מ מתחזק", באתר ‏מאקו‏, 18 בספטמבר 2017
25. ↑  נטאל בנדל וירון דורון, ארי הרו חתם על ההסכם: ירצה חצי שנת עבודות שירות, 4 באוגוסט 2017, באתר nrg
26. ↑  רועי ינובסקי,עד מדינה: ארי הרו ימסור ראיות בתיקים 1000 ו-2000, 4 באוגוסט 2017, באתר כאן – תאגיד השידור הישראלי
27. ↑  טאטא אישר: נפגשתי עם נתניהו בנושא הפרויקט בבקעת הירדן, חדשות ערוץ 10, 5 בנובמבר 2017
28. ↑  אתר למנויים בלבד נתניהו בחקירה: "בהחלט ייתכן שאירגנתי למילצ'ן מסוק לירדן, אני אזכר", באתר TheMarker‏, 8 ביולי 2019
29. ↑  בן כספית, ‏מוכר לנו לוקשים: כשנתניהו החל לשטות גם בעורכי דינו, באתר מעריב אונליין, 15 בפברואר 2018
30. ↑  עמית סגל גיא פלג משה נוסבאום, קרן מרציאנו, ‏המשטרה ממליצה: שוחד בשני תיקי נתניהו, באתר ‏מאקו‏, 13 בפברואר 2018
31. ↑  היועץ המשפטי לממשלה אביחי מנדלבליט, החלטת היועץ המשפטי לממשלה בתיקי החקירה בהם נחקר ראש הממשלה כחשוד, באתר מקור: כלכליסט [ליטל דוברוביצקי ותומר גנון, הפרקליטות: שווי ההטבות שהעניק נתניהו לאלוביץ' - 1.8 מיליארד שקל, כלכליסט - www.calcalist.co.il, ‏2019-02-28], ‏28 בפברואר 2020
32. ↑  היועמ"ש הכריע: נתניהו יואשם בשוחד, באתר ynet, 21 בנובמבר 2019
33. ↑  מכה לפרקליטות: נדחתה הבקשה לתקן את כתב האישום בתיק 4000 | ישראל היום, באתר www.israelhayom.co.il
34. ↑  איתמר ב"ז, "ארנון לא צריך שום דבר, אבל כשהוא צריך לדעת מה לעשות עם הביזנס שלו – הוא מתקשר לנתניהו ומבקש עזרה", באתר העין השביעית, 20 ביולי 2022
35. ↑  ניצן שפיר, ‏עדות הדס קליין: ההגנה הגיעה להישגים, אבל הם לא ימנעו הרשעה, באתר גלובס, 20 ביולי 2022
36. ↑  עקיבא לם, נתניהו: "לא יהיה כלום – כי אין כלום", באתר ערוץ 20, 30 בדצמבר 2016
37. ↑  הצעת חוק סדר הדין הפלילי (תיקון מס' 81) (הוראות לעניין המלצה של רשות חוקרת), התשע"ח-2017, באתר הכנסת
38. ↑  חדשות 2, ‏"ההמלצות מופרכות, לא יהיה כלום", באתר ‏מאקו‏, 13 בפברואר 2018
39. ↑  נתניהו: צל כבד מעל ההמלצות, זה ייגמר בלא כלום ואמשיך להנהיג, באתר ynet, 13 בפברואר 2018

| **בנימין נתניהו** |
| --- |
| אירועים במהלך כהונותיוכראש ממשלת ישראל | 

|  |  |
| --- | --- |
| הממשלה ה-27 | מהומות מנהרת הכותל (1996) • הסכם חברון (1997) • ניסיון ההתנקשות בח'אלד משעל (1997) • הסכם ואי (1998) • הקמת המועצה לביטחון לאומי (1999) |
| הממשלה ה-32 | הקפאת הבנייה ביהודה ושומרון (2009) • המשט לעזה (2010) • השרפה בכרמל (2010) • המחאה החברתית (2011) • עסקת שליט (2011) • מבצע עמוד ענן (2012) • הסכסוך האיראני-ישראלי במהלך מלחמת האזרחים בסוריה (2011–2020) |
| הממשלה ה-33 | רצח שלושת הנערים (2014) • מבצע צוק איתן (2014) • הנאום בפני הקונגרס האמריקני (2015) • הסכם המעצמות על תוכנית הגרעין האיראנית (2015) |
| הממשלה ה-34 | גל הטרור הפלסטיני (2015) • גל השרפות (2016) • הכרת ארצות הברית בירושלים כבירת ישראל (2017) • הכרת ארצות הברית בריבונות ישראל על רמת הגולן (2019) • המשבר הפוליטי (2019-2020) • התפרצות נגיף הקורונה בישראל (2020) |
| הממשלה ה-35 | המשבר הפוליטי (2020–2021) • מגפת הקורונה בישראל (2020–2021) • הסכמי אברהם (2020) • מבצע לתת כתף (2020) • אסון הר מירון (2021) • המהומות בישראל (2021) • מבצע שומר החומות (2021) |
| הממשלה ה-37 | הרפורמה המשפטית בישראל (ערכים נוספים) (2023) • מבצע מגן וחץ (2023) • מלחמת חרבות ברזל (קבינט המלחמה) (2023–הווה) |

 |  |
| משפחתו | נתן מיליקובסקי (סבא) • בנציון נתניהו (אבא) • עדו נתניהו (אח) • יונתן נתניהו (אח) • נועה רוט (בת) • יאיר נתניהו (בן) • אבנר נתניהו (בן) • שמואל בן ארצי (חותן) |
| בנות זוג | מיקי הרן (1972–1978) • פלור קייטס (1981–1989) • שרה נתניהו (1991–הווה) |
| ספריו | הטרור: כיצד יוכל המערב לנצח (1987) • מקום תחת השמש (1995) • מלחמה בטרור (1996) • ביבי: סיפור חיי (2022) |
| חשדות לפלילים | פרשת בר-און חברון (1997) • פרשת עמדי (1999) • פרשת ביביטורס • תיק 1000 • תיק 2000 • פרשת הצוללות • תיק 4000 • המחאה • משפטו (2020) |
| שונות | פרשת הקלטת הלוהטת (1993) • מסמך שטאובר (1995) • נאום בר-אילן (2009) • מכון יונתן לחקר הטרור • המצביעים הערבים נעים בכמויות אדירות לקלפי • לא יהיה כלום, כי אין כלום • נתניהו: ביוגרפיה • רק לא ביבי • ביביסטים • קאיה (כלבה) • הנתניהוז |